เงินบาทเปิด 30.69/71 ไร้ปัจจัยใหม่
ธนาคารซีไอเอ็มบี ไทย  รายงาน เงินบาทเปิด 30.69/71 ไร้ปัจจัยใหม่ นักลงทุนยังรอดูการแก้ปัญหาหนี้กรีซสัปดาห์หน้า
22 พ.ย. 2555

ธนาคารซีไอเอ็มบี ไทย  รายงาน เงินบาทเปิด 30.69/71 ไร้ปัจจัยใหม่ นักลงทุนยังรอดูการแก้ปัญหาหนี้กรีซสัปดาห์หน้า
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.69/71 บาท/ดอลลาร์ ใกล้เคียงกับช่วงเย็นวานนี้ที่ปิดตลาดที่ระดับ 30.70/72 บาท/ดอลลาร์  โดยวันนี้นักลงทุนรอดูปัจจัยใหม่  ในขณะที่การประชุมวันจันทร์หน้าของรัฐมนตรีคลังยูโรโซนคาดว่าจะสามารถตกลงกันได้ในเรื่องการให้ความช่วยเหลือเรื่องการแก้ไขปัญหาหนี้สาธารณะให้แก่ประเทศ
"เช้าวันนี้บาทแกว่งกรอบแคบมากจากเมื่อวานปิดตลาดอยู่ที่ 30.70/72 เพราะไม่มีปัจจัยใหม่ ซึ่งยูโรแข็งค่าขึ้น มองข่าวดีว่ากรีซจะได้รับเงินช่วยเหลือ" นักบริหารเงินกล่าว 
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 82.46/49 เยน/ดอลลาร์ อ่อนค่าจากระดับ 82.18/22 เยน/ดอลลาร์ ส่วนเงินยูโรอยู่ที่ระดับ 1.2840/2850 ดอลลาร์/ยูโร แข็งค่าจากระดับ 1.2781/2783 ดอลลาร์/ยูโร 
นักบริหารเงิน ประเมินกรอบการเคลื่อนไหวของเงินบาทในวันนี้ไว้ระหว่าง 30.67-30.75 บาท/ดอลลาร์